《老龙引子归潮图》
明代·曾爟

海门秋气横江来，怒涛殷地如奔雷。苍龙教子习潮势，排风喷雪烟云开。

忆昔深潭事冲举，直上穹霄轻一羽。曾嘘数滴翻瓢浆，散作九州三日雨。

只今回顾思潜踪，引子不敢施神通。却愁幼小易飘忽，一瞬万里天无功。

我闻灵物多奇异，潜飞大小皆随意。画师恐是张僧繇，写向生绡若真致。

龙今育子犹世人，古来有欲皆可驯。何当重起豢龙氏，爱养留作商岩臣。

作者简介：（1345—1407）明苏州府吴江人，字日章。少为郡学生。洪武十七年，以岁贡授黄陂知县。有政声。累迁为翰林院侍读。永乐元年，与修《永乐大典》。出使安南为副使。后从张辅等攻安南，文檄皆出其手。病卒于军中。